سلیمان بن منصور

سلیمان بن ابی جعفر منصور ایک عباسی شہزادے اور خلیفہ ابو جعفر المنصور کے صاحبزادے تھے۔ انھوں نے اپنے بھتیجے خلیفہ ہارون الرشید کے دور میں بصرہ، جزیرہ اور شام کی گورنری سنبھالی اور ہارون الرشید کے بیٹے و جانشین خلیفہ امین کے دور میں بھی شام کے والی رہے۔
 حالات زندگی 
سلیمان خلیفہ ابو جعفر المنصور کے بیٹے تھے، ان کی والدہ فاطمہ بنت محمد طلحی تھیں، جو عیسیٰ بن طلحہ تیمی کی پوتی تھیں اور عیسیٰ بن طلحہ، نبی اکرم ﷺ کے جلیل القدر صحابی طلحہ بن عبید اللہ کے صاحبزادے تھے۔ سلیمان کی بیٹی، عبّاسہ، خلیفہ ہارون الرشید کی زوجہ تھیں۔
ہارون الرشید کے دور میں، سنہ 793ء میں، سلیمان نے فریضۂ حج کی قیادت کی اور بصرہ، الجزیرہ اور شام کے والی مقرر ہوئے۔ 

خلیفہ امین (ہارون الرشید کے بیٹے) نے سلیمان کو اپنی بیعت کو یقینی بنانے کا حکم دیا۔ تقریباً 809–810ء میں، دمشق میں جامع اموی سے ایک قیمتی بلور کا آبخورہ (ایبریق) چوری ہونے کے بعد پیدا ہونے والے ہنگامے کے ردِ عمل میں، امین نے سلیمان کو دوبارہ شام کا گورنر مقرر کیا، تاکہ منصور بن المہدی کی جگہ لیں، جن کے خلاف اہلِ دمشق نے بغاوت کی اور ان کے پیچھے نماز پڑھنے سے انکار کیا۔ مؤرخ ولفرڈ میڈلونگ کے مطابق، شام کے والی کے طور پر سلیمان "عباسی نظام کے ستونوں میں سے ایک" تھے۔

چوتنی (چوتھی) فتنہ (811ء) کے دوران، جب امین اور مامون کے درمیان خلافت کی جنگ چھڑی، تو عباسیوں کے ہاتھ سے 750ء میں خلافت کھونے والے اموی خاندان کے باقیات اور ان کے حامیوں نے، ابو عمیطر سفِیانی کی قیادت میں، سلیمان کے قصر حجاج والے گھر پر حملہ کیا۔ اس موقع پر سلیمان نے قبیلہ قیس عیلان کے سردار ابن بیہس کو رہا کیا اور اس نے سلیمان کو بھاگنے میں مدد دی۔ ابن بیہس سلیمان کو حوران کے راستے ثنیۃ عقاب تک لے گیا، جہاں سے وہ عراق کے شہر کوفہ پہنچے۔ راہِ فرار میں دمشق کے ہجوم نے عباسی لشکر پر حملہ کرکے لوٹ مار بھی کی۔

عراق واپسی پر سلیمان، امین کے نمایاں حامیوں میں شامل رہے اور بغداد (مدینۃ السلام) میں اس کے ساتھ اور وفادار افواج کے ساتھ قلعہ بندی کیے رہے۔ تاریخ طبری کی ایک روایت کے مطابق، سلیمان ان لوگوں میں شامل تھے جن سے طاہر بن حسین نے امین کو مامون کے سامنے ہتھیار ڈالنے پر آمادہ کرنے کی کوشش کی۔

 حوالہ جات 

 کتابیات 




زمرہ:بصرہ کے عباسی گورنر
زمرہ:نویں صدی کی عرب شخصیات
زمرہ:آٹھویں صدی کی عرب شخصیات
زمرہ:نویں صدی کی عباسی شخصیات
زمرہ:ویکی ڈیٹا والے صفحات
زمرہ:والد ویکی ڈیٹا سے ماخوذ